-----------------------------------------------------------------------
  9. การควบคุมภายใน

  -----------------------------------------------------------------------

บริษัท ปตท.จำกัด (มหาชน) ได้ให้ความสำคัญต่อการควบคุมภายในอย่างต่อเนื่อง
โดยมุ่งเน้นให้มีระบบการควบคุมภายในที่ครอบคลุมในทุกกิจกรรมและในหลายมิติ
อย่างเพียงพอและเหมาะสมกับการดำเนินธุรกิจ
เพื่อเพิ่มประสิทธิภาพและประสิทธิผลในการดำเนินงาน การใช้ทรัพยากรและการดูแลรักษาทรัพย์สิน
รวมทั้งมีระบบบัญชีและการรายงานทางการเงินที่มีความถูกต้องเชื่อถือได้ มีการปฏิบัติตามกฎหมาย
ระเบียบ ข้อบังคับ ที่เกี่ยวข้องกับการดำเนินธุรกิจของบริษัทฯ อย่างเคร่งครัด
ทั้งนี้คณะกรรมการบริษัทฯ
ได้มอบหมายให้คณะกรรมการตรวจสอบทำหน้าที่ในการสอบทานผลการประเมินการควบคุมภายในของบริษัทฯเป็นประจำทุกปี

นอกจากการสอบทานผลการประเมินการควบคุมภายในของบริษัทฯโดยคณะกรรมการตรวจสอบแล้ว
ประธานเจ้าหน้าที่บริหารและกรรมการผู้จัดการใหญ่ บริษัท ปตท.จำกัด (มหาชน)
ได้ตระหนักถึงความสำคัญของการควบคุมภายใน จึงได้มอบหมายให้คณะกรรมการบริหารความเสี่ยง
มีอำนาจหน้าที่ในการกำหนดแนวทางการปฏิบัติงานตามมาตรฐานการควบคุมภายใน การประเมินผล
และการรายงานเกี่ยวกับการควบคุมภายในของบริษัทฯ ในภาพรวม
รวมทั้งกำหนดให้มีหน่วยงานที่รับผิดชอบเกี่ยวกับงานควบคุมภายในของ บริษัทฯ โดยตรง

บริษัทฯ ได้ดำเนินการประเมินการควบคุมภายใน
ตามระเบียบคณะกรรมการตรวจเงินแผ่นดินว่าด้วยการกำหนดมาตรฐานการควบคุมภายใน พ.ศ.
2544 โดยมีคณะกรรมการตรวจสอบทำหน้าที่ในการสอบทานผลการประเมินการควบคุมภายใน
ซึ่งจัดทำขึ้นโดยฝ่ายบริหารและสำนักตรวจสอบภายในเป็นประจำทุกปี มีสาระสำคัญดังนี้

1. สภาพแวดล้อมการควบคุม (Control Environment)

ในภาพรวมบริษัทฯ มีสภาพแวดล้อมของการควบคุมภายในที่ดี มีความเหมาะสมเพียงพอ
ต่อประสิทธิภาพและประสิทธิผลในการดำเนินธุรกิจ เช่น

- ผู้บริหารมีปรัชญาและรูปแบบในการทำงาน เช่น มีทัศนคติที่ดี
มีการส่งเสริมสนับสนุนวัฒนธรรมองค์กรที่มุ่งเน้นความซื่อสัตย์และจริยธรรม เป็นตัวอย่างที่ดี (Role
Model) และสนับสนุนการปฏิบัติหน้าที่เกี่ยวกับการบัญชี การจัดการสารสนเทศ ทรัพยากรบุคคล
การติดตามประเมินผล การบริหารความเสี่ยงเกี่ยวกับการดำเนินงานที่สำคัญ การตรวจสอบภายใน
และการตรวจสอบภายนอก

-
บริษัทฯและบริษัทในกลุ่มได้กำหนดนโยบายและระเบียบปฏิบัติเป็นลายลักษณ์อักษรเกี่ยวกับความซื่อสัตย์และจริยธรรม
(Code of Conduct)
โดยคณะกรรมการกำกับดูแลกิจการที่ดีเป็นผู้กำหนดนโยบายด้านการกำกับดูแลกิจการที่ดีตามหลักมาตรฐานสากล
รวมถึงการเปิดเผยเกี่ยวกับการขัดกันในผลประโยชน์ส่วนตนกับกิจการขององค์กร (Conflicts of
Interest) เพื่อป้องกันกิจกรรมที่อาจเกิดผลประโยชน์ทับซ้อน
กิจกรรมที่ผิดกฎหมายและไม่เหมาะสม มีการทบทวนปรับปรุงนโยบายและคู่มือเป็นประจำทุกปี
โดยกรรมการ ผู้บริหาร และพนักงานทุกระดับ
ลงนามรับทราบและยึดถือปฏิบัติเป็นส่วนหนึ่งในการทำงาน
เพื่อให้เห็นถึงคำมั่นสัญญาในการนำนโยบายด้านการกำกับดูแลกิจการที่ดีและจรรยาบรรณธุรกิจฯไปปฏิบัติอย่างเป็นรูปธรรม

- บริษัทฯ ได้จัดโครงสร้างองค์กรและสายงานบังคับบัญชาที่ชัดเจนและเหมาะสม
มีการมอบอำนาจหน้าที่ และความรับผิดชอบเป็นลายลักษณ์อักษร โดยมีการกำหนดตัวชี้วัด (Key
Performance Indicators : KPIs) ในตอนต้นปีเพื่อเป็นแนวทางในการปฏิบัติงานของพนักงาน
และวัดผลตอนปลายปี รวมทั้งมีการทบทวนเป้าหมายประจำปีซึ่งพนักงานทุกคนทราบถึงบทบาท อำนาจ
หน้าที่ และความรับผิดชอบของตน

- บริษัทฯได้กำหนดนโยบายและวิธีบริหารทรัพยากรบุคคลไว้เป็นลายลักษณ์อักษร เช่น การคัดเลือก
การฝึกอบรม การเลื่อนตำแหน่ง การจ่ายผลประโยชน์ตอบแทน เป็นต้น

- บริษัทฯได้จัดตั้งศูนย์บริหารข้อร้องเรียน โดยมีฝ่ายสื่อสารองค์กรเป็นผู้รับผิดชอบหลัก
ในการบริหารจัดการข้อร้องเรียนจากภายนอกเพื่อให้มีการตอบสนองต่อข้อสอบถามต่างๆ
รวมถึงข้อร้องเรียนภายใน โดยมีการกำหนดระยะเวลาที่เหมาะสม
ทั้งนี้จะมีการรวบรวมและบริหารประเด็น รวมถึงนำเสนอผู้บริหารระดับสูง
เพื่อการปรับปรุงและพัฒนาองค์กรในทุกๆด้าน อย่างสม่ำเสมอ

2. การบริหารความเสี่ยง (Risk Management)

บริษัทฯมีการกำหนดวัตถุประสงค์ขององค์กรที่ชัดเจน
ครอบคลุมสิ่งที่องค์กรต้องการบรรลุวัตถุประสงค์ในระดับกิจกรรมที่เกี่ยวข้องกับกระบวนการทำงานที่สำคัญขององค์กรและสอดคล้องเชื่อมโยงกับวัตถุประสงค์และกลยุทธ์องค์กร
ผู้บริหารมีการระบุความเสี่ยงในระดับองค์กร และครอบคลุมในทุกระดับกิจกรรมที่สำคัญ

บริษัทฯมีการกำหนดนโยบายการบริหารความเสี่ยงองค์กร
โดยมีคณะกรรมการบริหารความเสี่ยงและการควบคุมภายใน
ทำหน้าที่กำกับดูแลและกำหนดกรอบความเสี่ยงเพื่อการบริหารจัดการในภาพรวมองค์กร
มีคณะกรรมการจัดการคณะต่างๆ
บริหารและติดตามประเมินความเสี่ยงงานที่อยู่ในความรับผิดชอบตามกรอบแนวทางที่กำหนด ทั้งนี้
ครอบคลุมความเสี่ยงทางการบริหารการเงิน การประกอบธุรกิจ การปฏิบัติการ
การบริหารและการจัดการ ความปลอดภัยอาชีวอนามัยและสิ่งแวดล้อม และความเสี่ยงสำคัญอื่นๆ
ที่เกี่ยวเนื่องกับการประกอบธุรกิจของบริษัทฯ

ในปี 2553 ความเสี่ยงระดับองค์กรที่สำคัญ ได้แก่
การชะลอการดำเนินโครงการในเขตนิคมอุตสาหกรรมมาบตาพุด
การบริหารจัดการการจัดหาและการแข่งขันในธุรกิจก๊าซธรรมชาติ การควบคุมราคาก๊าซหุงต้ม
(LPG) และก๊าซธรรมชาติสำหรับยานยนต์ (NGV)
การบริหารจัดการกิจการโรงกลั่นน้ำมันตามวัฏจักรขึ้นลงของธุรกิจปิโตรเคมี
ความเสี่ยงด้านการปฏิบัติการของหน่วยธุรกิจน้ำมันและธุรกิจก๊าซธรรมชาติ
การขยายการลงทุนในธุรกิจต่างประเทศ และการบริหารทรัพยากรบุคคลในกลุ่ม ปตท. ทั้งนี้
บริษัทฯได้มีการบริหารจัดการความเสี่ยงให้อยู่ในระดับที่ยอมรับได้
ซึ่งคณะกรรมการตรวจสอบได้สอบทานการบริหารความเสี่ยงทุกไตรมาส
เพื่อกำกับดูแลในการบริหารจัดการความเสี่ยงเป็นไปตามนโยบายของบริษัทฯ

ทั้งนี้รายละเอียดด้านการบริหารความเสี่ยง ปรากฏในหัวข้อ “ปัจจัยความเสี่ยง”

3. กิจกรรมการควบคุม (Control Activities)

บริษัทฯกำหนดให้คณะกรรมการจัดการบริษัทฯ
มีอำนาจหน้าที่ในการทบทวนรายงานทั้งทางการเงินและไม่ใช่รายงานทางการเงินของทุกกลุ่มธุรกิจ
ในภาพรวมขององค์กร และมีการสอบทานการปฏิบัติงานให้เป็นไปตามกฎ ระเบียบ ข้อบังคับ
และคู่มือการปฏิบัติงานต่างๆ อย่างสม่ำเสมอ

นอกจากนี้ บริษัทฯยังได้กำหนดให้มีนโยบายและระเบียบปฏิบัติเป็นลายลักษณ์อักษร
มีการกำหนดให้ใช้ดัชนีวัดผลการดำเนินงาน (Key Performance Indicators : KPIs)
กับพนักงานทั่วทั้งองค์กร เพื่อให้การควบคุมกิจกรรมด้านการบริหารมีความเหมาะสมและเพียงพอ
ตรวจสอบและติดตามได้
นอกจากนี้ยังมีการระบุการดำเนินงานในส่วนที่มีความเสี่ยงสำคัญและกำหนดกลไกในการควบคุมเพื่อป้องกันและลดข้อผิดพลาด
มีการสอบทานผลการดำเนินงานโดยฝ่ายบริหารอย่างสม่ำเสมอ เช่น ธุรกรรมด้านการเงิน
การจัดซื้อ และการบริหารทั่วไป
มีการมอบหน้าที่อย่างเป็นระบบให้กับกลุ่มบุคลากรเพื่อความมั่นใจว่ามีระบบตรวจสอบ
และคานอำนาจกันได้ โดยมีการแบ่งแยกอำนาจหน้าที่ในการอนุมัติ การประมวลผลข้อมูล
การบันทึกรายการหรือการบันทึกบัญชี การรับ-จ่ายเงิน การสอบทานการตรวจสอบ
และการดูแลรักษาทรัพย์สิน ออกจากกันโดยเด็ดขาด มีการควบคุมภายในด้านการเงินการบัญชี
เกี่ยวกับการเก็บเงิน รักษาเงิน การรับจ่าย เงินฝากธนาคาร และเงินยืมทดรอง
ให้เป็นไปตามระเบียบที่กำหนด มีการบันทึกบัญชีครบถ้วนถูกต้องและสม่ำเสมอ
มีการจัดเก็บเอกสารทางบัญชีทั้งที่เป็นเอกสารและข้อมูลสารสนเทศไว้อย่างเป็นระบบ
และเป็นไปตามที่กฎหมายกำหนด

ในด้านการจัดซื้อจัดจ้าง บริษัทฯ มีการดำเนินการตามระเบียบและข้อกำหนดว่าด้วยการพัสดุ
ซึ่งได้กำหนดหน้าที่ความรับผิดชอบในกระบวนการจัดซื้อจัดจ้างไว้อย่างชัดเจน เช่น อำนาจหน้าที่
และวงเงินอนุมัติ การกำหนดความต้องการพัสดุ การตรวจรับ การควบคุมและการเก็บรักษาพัสดุ
การตรวจนับทรัพย์สิน ในด้านการบริหารทรัพยากรบุคคล บริษัทฯ
มีการวางระบบด้านการบริหารทรัพยากรบุคคล และมีการควบคุมติดตามประเมินผลอย่างเพียงพอ
ทั้งการสรรหา การกำหนดค่าตอบแทน หน้าที่ความรับผิดชอบ การพัฒนาบุคลากร
การปฏิบัติงานของบุคลากร และการสื่อสาร เพื่อให้พนักงานมีความรู้ความสามารถ
และการบริหารทรัพยากรบุคคลของบริษัทฯ มีความเหมาะสมและมีประสิทธิภาพ

ในกรณีที่บริษัทฯมีการทำธุรกรรมกับผู้ถือหุ้นรายใหญ่ กรรมการ ผู้บริหาร
หรือผู้ที่เกี่ยวข้องกับบุคคลดังกล่าว
บริษัทฯมีมาตรการที่รัดกุมเพื่อติดตามให้การทำธุรกรรมนั้นต้องผ่านขั้นตอนการอนุมัติที่กำหนดทุกครั้ง
ทุกรายการ โดยผู้ที่มีส่วนได้ส่วนเสียจะไม่ร่วมอนุมัติรายการนั้นๆ ทั้งยังมีการติดตาม
และดูแลผลการดำเนินงานอย่างใกล้ชิด

4. ระบบสารสนเทศและการสื่อสารข้อมูล (Information & Communication)

บริษัทฯได้นำระบบสารสนเทศและการสื่อสารมาประกอบเป็นเครื่องมือในการปฏิบัติงานและพัฒนาอย่างต่อเนื่องโดยมีการจัดทำแผนแม่บทสารสนเทศที่ตอบสนองตรงกับความต้องการของธุรกิจ
และสนับสนุนการตัดสินใจของผู้บริหาร โดยในปี 2553 บริษัทฯ ได้มีการพัฒนาปรับปรุงระบบรายงาน
Business Warehouse (BW) ซึ่งใช้จัดทำรายงานที่สำคัญต่อการดำเนินธุรกิจ
เพื่อนำเสนอให้ผู้บริหารใช้ในการตัดสินใจ ได้อย่างถูกต้องและรวดเร็วทันต่อสถานการณ์
ซึ่งในปัจจุบันมีระบบที่เกี่ยวข้อง เช่น ระบบรายงานงบการเงิน (Business Consolidation
System – BCS) ระบบวางแผนทางการเงิน (E-Planning)
ระบบการจัดลำดับความน่าเชื่อถือลูกค้า (Credit Rating) เป็นต้น
เพื่อรองรับความต้องการของผู้บริหาร ในการนำข้อมูลทีสำคัญมาใช้ประกอบในการดำเนินธุรกิจ
รวมทั้งการติดตามผลการดำเนินงาน การตัดสินใจ และการคาดการณ์สถานการณ์ในอนาคต

สำหรับการวัดผลการดำเนินงาน และเปรียบเทียบผลการดำเนินงานกับเป้าหมาย ปตท.
ได้พัฒนาปรับปรุงระบบสารสนเทศเดิมที่มีอยู่ให้สามารถรองรับนโยบายและโครงสร้างองค์กรในอนาคตได้แก่
ระบบ COACH ระบบ Balanced Scorecard และ ระบบ Key Performance Index : KPI
รวมถึงการพัฒนาระบบประเมินผลแบบ Variable Bonus เพื่อให้ผลตอบแทนแก่พนักงาน
ตามผลการดำเนินงานที่ปฏิบัติได้จริงในปีนั้นๆ

นอกจากนี้ ปตท. ยังมีการดำเนินการพัฒนาระบบสารสนเทศที่สำคัญอื่นๆ ในปี 2553 อีก เช่น

ระบบ Risk Management System

เป็นระบบที่สนับสนุนการเก็บข้อมูลพื้นฐาน
เพื่อใช้ในการบริหารและจัดการความเสี่ยงในระดับปฏิบัติการ (Operation Risk) ทุกระบบงาน
สามารถตรวจสอบ และรายงานผลการปฏิบัติงาน ในรูปแบบของการเตือนภัยล่วงหน้า นอกจากนี้
ยังได้มีการจัดเก็บข้อมูลสารสนเทศเกี่ยวกับความเสี่ยงในระดับการทำธุรกิจ ( Business Risk)
ซึ่งเป็นฐานข้อมูลกลาง เพื่อให้สะดวกต่อการนำไปใช้
มีการจัดทำข้อมูลนำเสนอในรูปแบบหรือภาพที่ง่ายต่อความเข้าใจและสามารถพิจารณาตัดสินใจได้อย่างรวดเร็ว
โดยรวบรวมไว้ในรูปแบบของ Presentation File
ซึ่งผู้ปฏิบัติงานสามารถเข้าถึงและนำข้อมูลไปใช้ประโยชน์ได้ ทันต่อความต้องการ

ระบบแผนที่ภูมิศาสตร์สารสนเทศ (PTT GIS) :

เป็นระบบที่บริษัทฯ พัฒนาขึ้นเพื่อเป็นศูนย์กลางข้อมูลแสดงสถานที่ตั้งทางภูมิศาสตร์ของ ปตท.
และสถานที่ข้างเคียงเพื่อให้ผู้บริหารและผู้ปฏิบัติงานสามารถมองเห็นภาพในการวิเคราะห์ประเมินสถานการณ์ต่างๆ
ได้ใกล้เคียงกับการทำงาน ณ พื้นที่จริง ทำให้การวางแผนการแก้ไขปัญหาที่เกิดขึ้น ณ จุดปฏิบัติงาน
สามารถดำเนินการได้มีประสิทธิภาพมากขึ้นตลอดจนสามารถเชื่อมโยงข้อมูลไปยังหน่วยงานที่เกี่ยวข้องทั้งภายในและภายนอก
ปตท.

   ระบบบริหารรถขนส่งก๊าซเอ็นจีวี (NGV Scheduling) :

เป็นระบบเพิ่มประสิทธิภาพการทำงานของศูนย์ปฏิบัติการก๊าซธรรมชาติเพื่อยานยนต์ (NGV)
ในการจัดรถ Trailer ให้มีความแม่นยำ และเหมาะสมกับจำนวนรถที่มีอยู่
เพื่อลดระยะเวลาของผู้ปฏิบัติงานในการจัดรถบรรทุกก๊าซเอ็นจีวี (Trailer)
ทำให้ต้นทุนในการขนส่งลดลง การดำเนินงานมีประสิทธิภาพมากขึ้น เช่น
การลดค่าเสียโอกาสในการขายก๊าซฯซึ่งเกิดจากการไม่สามารถจัดส่งได้ทัน
การลดจำนวนคนที่ทำงานหน้าลาน และยังทำให้สามารถตอบสนองนโยบายภาครัฐ รวมทั้งสร้าง
ภาพพจน์ ที่ดีแก่องค์กร ส่งผลให้ภาคประชาชนมีความพึงพอใจในการให้บริการของบริษัทฯ
เพิ่มมากขึ้น

ระบบควบคุมการรับ-จ่ายผลิตภัณฑ์น้ำมันอัตโนมัติ (I-Terminal) :

เป็นระบบที่บริษัทฯพัฒนาขึ้น
เพื่อเป็นนวัตกรรมใหม่ในการควบคุมการรับ-จ่ายน้ำมันของพนักงานขับรถขนส่งโดยอัตโนมัติกล่าวคือ
เมื่อรถบรรทุกน้ำมันเข้าสู่พื้นที่เติมน้ำมัน
พนักงานขับรถสามารถดำเนินการตามขั้นตอนการจ่ายน้ำมันได้เองโดยอัตโนมัติ
ในขณะที่ระบบงานจะทำการบันทึกข้อมูลและแนะนำขั้นตอนการปฏิบัติงานให้แก่พนักงานขับรถบรรทุกน้ำมันเพื่อให้ดำเนินการแล้วเสร็จโดยไม่จำเป็นต้องรอการดำเนินการ
และจากผลงานดังกล่าว ส่งผลให้บริษัทฯได้รับรางวัล ICT Excellence Award
จากสมาคมจัดการธุรกิจแห่งประเทศไทยเป็นปีที่ 2 ติดต่อกัน

ระบบบริการเติมน้ำมัน (B/L Loading) ของอากาศยาน
และเรือขนส่งบนเครื่องคอมพิวเตอร์พกพา (PDA) :

เป็นระบบที่สนับสนุนการปฏิบัติงานในการเติมน้ำมันให้แก่อากาศยานและเรือขนส่งเรือเดินสมุทรซึ่งจำเป็นต้องรอรับบริการเติมน้ำมันจาก
ปตท. ซึ่งตามปกติจะมีขั้นตอนการปฏิบัติที่ยุ่งยากซับซ้อน
ผู้ปฏิบัติงานต้องเดินเข้า-ออกสำนักงานและพื้นที่ควบคุมเพื่อบันทึกข้อมูลและจัดการด้านเอกสาร
บริษัทฯ
จึงได้พัฒนาระบบงานเพื่อลดขั้นตอนการดำเนินงานพร้อมทั้งสามารถนำข้อมูลมาประกอบการจัดทำเอกสารได้อย่างถูกต้องรวดเร็วแม่นยำมากกว่าการดำเนินงานแบบเดิมซึ่งต้องใช้เอกสารมาบันทึกข้อมูลและอาจมีความผิดพลาดเกิดขึ้นได้

5. ระบบติดตามและประเมินผล (Monitoring & Evaluation)

บริษัทฯมีการติดตามประเมินผลการควบคุมภายใน
และประเมินคุณภาพการปฏิบัติงานอย่างน้อยปีละครั้ง
โดยได้กำหนดไว้เป็นส่วนหนึ่งของกระบวนการปฏิบัติงานตามปกติของฝ่ายบริหาร ผู้ควบคุมงาน
และผู้มีหน้าที่เกี่ยวข้อง รวมทั้งได้จัดให้มีการประเมินการควบคุมภายในด้วยตนเอง (Control
Self -Assessment : CSA) ในบริษัทฯ แบบผสมผสานดังนี้

-   จัดทำแบบประเมินการควบคุมภายใน(Questionnaire)
    เพื่อการประเมินการควบคุมภายในทั้งในระดับองค์กรและระดับฝ่ายงาน

-   จัดประชุมเชิงปฏิบัติการ (Control Self-Assessment Workshop)
    เพื่อการประเมินการควบคุมภายในในระดับกิจกรรม
    มุ่งเน้นกิจกรรมการควบคุมในกระบวนการทำงาน
    โดยผลการประเมินและแผนการปรับปรุงการควบคุมภายในจะต้องได้รับความเห็นชอบจากเจ้าของกระบวนการ

ทั้งนี้ฝ่ายบริหารความเสี่ยงองค์กรจะเป็นผู้รวบรวมข้อมูล วิเคราะห์ สรุปผล
และจัดทำรายงานการประเมินตนเองทั่วทั้งองค์กร
โดยมีคณะกรรมการบริหารความเสี่ยงทำหน้าที่ในการกลั่นกรอง ให้ความเห็นและข้อเสนอแนะ
รวมทั้งวางแนวทางให้กับหน่วยงานที่รับผิดชอบ เพื่อดำเนินการแก้ไขปรับปรุงเป็นประจำทุกปี
นอกจากนี้ยังมีสำนักตรวจสอบภายในของ บริษัทฯ
ทำการสอบทานเพื่อสร้างความมั่นใจได้ว่ามีการควบคุมภายในที่มีอยู่เหมาะสมต่อการบริหารจัดการความเสี่ยง
และมีการปฏิบัติอย่างสม่ำเสมอ
โดยมีคณะกรรมการตรวจสอบทำหน้าที่ในการสอบทานผลการประเมินการควบคุมภายในของบริษัทฯเป็นประจำทุกปี
ในกรณีพบข้อที่ควรปรับปรุง บริษัทฯได้มีการกำหนดวิธีปฏิบัติเพื่อให้ความมั่นใจว่า
ข้อตรวจพบจากการตรวจสอบและการสอบทานได้รับการดำเนินการปรับปรุงแก้ไขอย่างทันท่วงที
ในส่วนของการประเมินการควบคุมภายในด้านบัญชีการเงิน
มีการตรวจสอบและสอบทานโดยสำนักงานตรวจเงินแผ่นดิน ซึ่งเป็นผู้ตรวจสอบภายนอก
และนำเสนอผลการตรวจสอบ/สอบทานแก่คณะกรรมการตรวจสอบเพื่อพิจารณา
เป็นรายไตรมาสและรายปี

การติดตามและประเมินการควบคุมภายในของบริษัทฯ
ได้ยึดถือและปฏิบัติตามแนวทางการติดตามประเมินผลการควบคุมภายใน
ซึ่งกำหนดในเอกสารคำแนะนำ : การจัดทำรายงาน ตามระเบียบคณะกรรมการตรวจเงินแผ่นดิน
ข้อ 6 การติดตามประเมินผลอยู่ในเกณฑ์ดี นอกจากนี้ทุกกลุ่มธุรกิจในบริษัทฯ
จะมีการรายงานผลการดำเนินงานทุกเดือน รวมทั้งมีการวัดผลการดำเนินงาน
โดยเปรียบเทียบกับตัวชี้วัด (Key Performance Indicator : KPIs) อย่างสม่ำเสมอ

คณะกรรมการตรวจสอบได้สอบทานผลการประเมินการควบคุมภายใน
ซึ่งประเมินโดยผู้บริหารและสำนักตรวจสอบภายในอย่างสม่ำเสมอ
ไม่พบประเด็นปัญหาหรือข้อบกพร่องที่เป็นสาระสำคัญ
ซึ่งสอดคล้องกับความเห็นของผู้สอบบัญชีของบริษัทฯ ระบบการควบคุมภายในของบริษัทฯ
มีความเพียงพอและมีประสิทธิผล บรรลุตามวัตถุประสงค์ของบริษัทฯ

[]

[]

[]